陳大監餞別用前詩珠字韵以謝
作者：王十朋
朝代：宋

paragraphs: 宸廷僥冒先諸儒，寵褒况獲驪龍珠。
青衫黄牒拜君賜，紅蓮綠水官留都。
明日扁舟欲東出，訪別長憂礙新律。
丈人呼酒如韓公，賤子媿非張十一。
酒闌未放客還家，活火煎泉烹葉嘉。
西來頻下豫章榻，盛事當作還鄉夸。
始終尚頼公鞭策，邪正途中知所擇。
捐軀誓報明主恩，青史庶逃千古責。
况公自是人中奇，境鄰呂望逢明時。
行持從橐奉清問，美惡願分嫫與施。